Yaqin Hamad

Yaqin Hamad (Gazako zerrenda, Palestina, 2014 - Deir al-Balah, Gazako zerrenda, Palestina, 2025eko maiatzaren 23a) influencerra eta boluntario humanitarioa zen. Israel Gazan egiten ari den genozidioan, Hamad neskatoa ospetsu egin zen sare sozialetan partekatzen zituelako bonbardaketetatik bizirik ateratzeko aholkuak, gasik gabe kozinatzeko moduak, edo adore emateko mezuak. 11 urte besterik ez zuela, Israelgo Armadak hil zuen, Alaa Amir al-Najjar pediatraren hamar seme-alabetatik bederatzi hil zituen bonbardaketa sail berean.

 Gazako genozidioaren laztasuna eztitzen 
Genozidioaren erdian Gazako zerrendan gertatzen zena islatzeaz eta jasaten laguntzeaz gainera, bere anaia Mohamedekin batera lan humanitarioak egiten zituen, Ouena erakundearekin, Gazan egoitza duen irabazi-asmorik gabeko elkarte batekin. Biek janaria, arropa eta jostailuak banatzen zituzten, maiz bisitatzen zituzten desplazatuen kanpamentuetan.

Bere mezuak inguruko errealitate gordinari itxaropenez begiratzen saiatzen ziren. «Beste haurrei poz pixka bat ematen saiatzen naiz, gerra ahantz dezaten», zioen bere argitalpen askotan.

Israelgo Armadak Yaqin hil ondoren, mundu osoko jarraitzaileek haren galera deitoratu zuten. «Baliteke haren gorputza jadanik gurekin ez egotea, baina haren inpaktua gizatasunezko itsasargi bat da oraindik», adierazi zuen Gazako fotokazetari Mahmoud Bassamek. «Eskolan egon beharrean eta bere haurtzaroaz gozatu beharrean, Instagramen aktibo zegoen eta Gazan beste batzuei laguntzeko kanpainetan parte hartzen zuen», idatzi zuen X plataformako erabiltzaile batek.

 Erreferentziak 

 Kanpo estekak 

Kategoria:Gazatarrak
Kategoria:2023ko Gaza-Israel gatazkan hildakoak
Kategoria:Interneteko ospetsuak
Kategoria:Ekintzaile erailak
Kategoria:Palestina eta Ekialde Hurbila sutan (2023-2024)